Italialaisen luksusbrändin vaatteen voi ommella paperiton siirtolainen, jolle maksetaan nälkä­palkkaa – Miten se on mahdollista?

Napolin Melitossa paljastui viimeksi viime viikolla hikipaja, jossa kymmenet paperittomat valmistivat nahkatuotteita luksusbrändeille.

Viime viikolla Italiassa Napolissa Meliton maahanmuuttajalähiössä paljastui hikipaja, jossa noin 50 paperitonta siirtolaista valmisti nahkatuotteita ja jonka asiakkaisiin kuului tunnettuja eurooppalaisia luksusmerkkejä.

Poliisi pidätti tehtaan omistajan Vincenzo Capezzuton epäiltynä laittoman työvoiman käytöstä ja sieppauksesta, kertoivat uutistoimisto Reuters ja italialaiset viestimet. Viranomaiset löysivät Moreno Srl -yrityksen tehtaan varastosta piileskelemästä muun muassa raskaana olevan naisen ja kaksi alaikäistä teiniä.